钦定古今图书集成/明伦汇编/皇极典/第300卷 > 《吴世家论》同前
## 钦定古今图书集成/明伦汇编/皇极典/第300卷 > 《吴世家论》同前

“呜呼！盗亦有道，信哉！”行密之书，称行密为人宽仁雅
信，能得士心。其将蔡俦叛于庐州，悉毁行密坟墓，及
俦败，而诸将皆请毁其墓以报之。行密叹曰：“俦以此
为恶，吾岂复为邪！”尝使从者张洪负剑而侍，洪拔剑
击行密，不中。洪死，复用洪所善陈绍，负剑不疑。又尝
骂其将刘信，信忿，奔孙儒。行密戒左右勿追，曰：“信岂
负我者邪？”其醉而去，醒必复来，明日果来。行密起于
盗贼，其下皆骁武雄暴，而乐为之用者，以此也。故二世四主，垂九十年，及渥以下，政在徐温。于此之时，天
下大乱，中国之祸，篡弑相寻，而徐氏父子，区区诈力
裴回，三主，不敢轻取之，何也？岂其恩威亦有在人者
欤？